**Έξω τα ΜΑΤ από τις πλατείες μας ΤΩΡΑ!**

Το βράδυ της Τρίτης 5 Μαΐου ήταν το δεύτερο βράδυ που οι άνθρωποι σε όλες τις γειτονιές βγήκαν έξω χωρίς να πρέπει να στείλουν μήνυμα. Ήταν το βράδυ μιας μέρας που ήδη είχαν αρχίσει να ανοίγουν τα μαγαζιά, που συνέχισαν να λειτουργούν μεγάλοι χώροι εργασίας, που οι μεγαλύτεροι ίσως άρχισαν να αναρωτιούνται πώς θα συνεχίσουν την καθημερινότητά τους και οι έφηβοι σίγουρα άρχισαν να σκέφτονται πώς επιτέλους θα δουν τους φίλους τους μετά από τόσο καιρό. Ένα τέτοιο βράδυ επέλεξε ο δήμαρχος της Αγίας Παρασκευής να δείξει το χειρότερο πρόσωπο του αυταρχισμού του, στην επάνω πλατεία της Αγίας Παρασκευής, φέρνοντας τα ΜΑΤ να διαλύσει τον κόσμο που βρέθηκε στον πιο αγαπητό χώρο της περιοχής μας. Τα προσχήματα που προβάλλει από χθες σε ΜΜΕ και δηλώσεις είναι τουλάχιστον φαιδρά και δεν πείθουν κανέναν ότι ο δήμαρχος έπραξε χθες για το συμφέρον των κατοίκων της πόλης.

Ο δήμαρχος Β. Ζορμπάς, που τις μέρες της πανδημίας προέβαινε σε αντιεπιστημονικές δημόσιες δηλώσεις σχετικά με τη μετάδοση του ιού μέσα από τη θεία κοινωνία, που δεν έκανε τίποτε από όσα έπρεπε να κάνει για να ενημερώσει και να προστατεύσει την πόλη του και τους κατοίκους που είχαν σοβαρά προβλήματα, επέλεξε να γίνει επικεφαλής μιας διμοιρίας ΜΑΤ που επιτέθηκε με χημικά σε νέους ανθρώπους για να διατρανώσει δήθεν το ενδιαφέρον του για τη Δημόσια Υγεία.

Αλήθεια, κύριε Ζορμπά, σας ενδιαφέρει η δημόσια υγεία; Μην κολλήσει το προάστιό μας από κατοίκους άλλων περιοχών, όπως δηλώσατε; Άρα θα βάλετε και σεκιούριτι στα μαγαζιά της περιοχής να ελέγχουν αν όσοι και όσες μπαίνουν είναι Aγιοπαρασκευιώτες αλλιώς θα τους διώχνετε; Θα βάλετε έλεγχο στην εκκλησία της Αγίας Παρασκευής να μην έρχονται από άλλες περιοχές; Ή, μήπως θα μας προμηθεύσετε με γάντια, μάσκες, αντισηπτικά και ό,τι άλλο χρειάζεται για να μετακινούμαστε στις δουλειές μας και να επιστρέφουμε σε ένα…καθαρό από ιό προάστιο; Μήπως θα προσλάβετε ανθρώπους να ενισχυθεί η καθαριότητα στους δρόμους; Μήπως θα προσλάβετε ανθρώπους να καθαρίζουν και να απολυμαίνουν δύο φορές τη μέρα τα σχολεία που θα ανοίξουν σε λίγες μέρες; Μήπως θα υποβάλετε υπόμνημα στο υπουργείο Υγείας να πραγματοποιήσει τις προσλήψεις που υποσχέθηκε και στις οποίες δεν έχει προχωρήσει κοροϊδεύοντας τον κόσμο; Μήπως θα υποβάλετε υπόμνημα στο υπουργείο Εργασίας να στηρίξει τους ανθρώπους της περιοχής σας που έχουν μείνει άνεργοι και έχουν αρχίσει ήδη να υποφέρουν από τις επιπτώσεις της πανδημίας;

Όχι, όπως καταλαβαίνουμε δε θα γίνει τίποτε από όλα αυτά. Στην Αγία Παρασκευή χρησιμοποιήθηκε η πανδημία όπως χρησιμοποιήθηκε συνολικά η πανδημία για να επιβληθούν μέτρα και καταστάσεις που θα ήταν πιο δύσκολο να γίνει αλλιώς. Για να συνεχίσει η οικονομία της αγοράς να έχει το πάνω χέρι απέναντι στις ζωές μας. Τα ΜΑΤ στην πλατεία ήρθαν χθες να δηλώσουν ότι η πλατεία θα γίνει τραπεζοκαθίσματα και πάρκινγκ, όπως είναι δηλωμένη η πρόθεση της παράταξης του σημερινού δημάρχου. Ξέρουμε πως όταν καίγονταν μαγαζιά για τον πόλεμο της νύχτας δεν φώναζαν τα ΜΑΤ, ούτε έλεγαν να φέρουν μπουλντόζες στην πλατεία. Ξέρουμε ότι η παρούσα διοίκηση έχει δηλώσει την πρόθεσή της για εμπορική αξιοποίηση της πλατείας. Ξέρουμε ότι τα τελευταία χρόνια, όλες σχεδόν οι δυνάμεις συζητούν για την πάνω πλατεία ως «πρόβλημα» ξεχνώντας ότι αποτελεί τον πιο μαζικό δημόσιο χώρο της πόλης με τεράστια προσέλευση νέων Αγιοπαρασκευιωτών και ανθρώπων από άλλες περιοχές που οι δικές τους πλατείες ίσως δεν έχουν ελεύθερο χώρο. Αυτά δεν προέκυψαν ούτε φέτος, ούτε στην πανδημία.

Η απάντηση σε υπαρκτά ή και υπερδιογκωμένα προβλήματα της κοινωνίας και της πόλης, σε καμία περίπτωση δεν είναι η καταστολή και ο αυταρχισμός. Χθες ήταν μια μαύρη μέρα για την πόλη, για την οποία πρέπει να απολογηθούν ο Δήμαρχος Ζορμπάς που ήταν πρωτεργάτης, εμπνευστής και φυσικά παρών καθοδηγητής των ΜΑΤ καθώς και η κυβέρνηση και το Υπουργείο Πολιτικής Προστασίας που στοχοποιούν τον δημόσιο χώρο και τη νεολαία ενώ δεν έχουν πάρει ουσιαστικά μέτρα προστασίας για τις μέρες που έρχονται.

Τις μέρες της πανδημίας φάνηκε πόσο πολύ έχουμε ανάγκη τους δημόσιους χώρους μας. Και επειδή θα συνεχίσουμε να έχουμε αυτή την ανάγκη δηλώνουμε ότι θα είμαστε εκεί να την υπερασπιστούμε. Στις πλατείες και στους δρόμους μας θέλουμε να υπάρχουμε εμείς, ζωή, ελευθερία και όχι ΜΑΤ και δακρυγόνα.

Ο κόσμος έχει ανάγκη να είναι έξω ιδιαίτερα αυτή την εποχή που δυσκολεύεται οικονομικά αλλά και γιατί ειδικά το καλοκαίρι του αρέσει. Η λύση για τα κοινωνικά προβλήματα δεν είναι η καταστολή. Χρειαζόμαστε και άλλους ανοιχτούς δημόσιους χώρους.

Καταδικάζουμε απερίφραστα μία από τις χειρότερες στιγμές της ιστορίας της πόλης μας, δηλώνουμε ότι δε θα αφήσουμε να συνεχιστεί η αυταρχική κατρακύλα της παράταξης του δημάρχου που έχει δείξει το πρόσωπό της και στα δημοτικά συμβούλια και αλλού.

Εμείς ως Φυσάει Κόντρα σήμερα το απόγευμα θα είμαστε στην πάνω πλατεία του Αη Γιάννη και από εκεί κιόλας θα πραγματοποιήσουμε την σύνδεση για το σημερινό έκτακτο Δημοτικό Συμβούλιο.

